(Návrh)

Nariadenie vlády
Slovenskej republiky

z ... 2011

ktorým sa mení a dopĺňa nariadenie vlády Slovenskej republiky č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia

Vláda Slovenskej republiky podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 607/2004 Z. z. nariaďuje:

Čl. I

Nariadenie vlády Slovenskej republiky č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia sa mení a dopĺňa takto:

1.	V § 1 ods. 4 sa slovo „bezpečnosť“ nahrádza slovom „bezpečnosti“.

2.	§ 2 sa dopĺňa písmenom h), ktoré znie:
„h) základná požiadavka na ochranu zdravia a bezpečnosti povinné opatrenie, týkajúce sa navrhovania a výroby určeného výrobku podľa § 1 ods. 1, ktoré zabezpečuje vysokú úroveň ochrany zdravia a bezpečnosti osôb, ak je to potrebné domácich zvierat alebo iného majetku a podľa možnosti stavu vedy a techniky aj životného prostredia.“.

3.	V § 3 ods. 1 sa slová „zdravie osôb alebo ich bezpečnosť a prípadne ani domáce zvieratá alebo iný majetok.“ nahrádzajú slovami „zdravie osôb alebo ich bezpečnosť, prípadne ani domáce zvieratá alebo iný  majetok a podľa možnosti stavu vedy a techniky ani životné prostredie.“. 

4.	V § 4 ods. 1 písmeno a) znie:
„a) zabezpečiť, aby strojové zariadenie spĺňalo príslušné základné požiadavky na ochranu zdravia a bezpečnosti strojového zariadenia uvedené v prílohe I smernice, a ak ide o strojové zariadenie na aplikáciu pesticídov aj požiadavky na ochranu životného prostredia uvedené v prílohe I bode 2.4 smernice.“.
 
5.	V § 7 sa slová „zdravie a bezpečnosť osôb, prípadne domáce zvieratá alebo iný majetok“ nahrádzajú slovami „zdravie alebo bezpečnosť osôb, prípadne životné prostredie, domáce zvieratá alebo iný majetok“.

6.	V § 14 sa slová „právne akty Európskych spoločenstiev a“ nahrádzajú slovami „právne záväzné akty“.

7.	Príloha vrátane nadpisu znie:
                                                        „Príloha k nariadeniu vlády č. 436/2008 Z. z. 
                                            Zoznam preberaných právne záväzných aktov Európskej únie

1.	Smernica Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (Ú. v. EÚ L 157, 9. 6. 2006).
2.	Smernica Európskeho parlamentu a Rady 2009/127/ES z 21. októbra 2009 ktorou sa mení a dopĺňa smernica 2006/42/ES, pokiaľ ide o strojové zariadenia na aplikáciu pesticídov (Ú. v. EÚ L 310, 25. 11. 2009).“.

Čl. II

Toto nariadenie vlády nadobúda účinnosť 15. decembra 2011.